(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΘ΄

Παρασκευή 20 Ιανουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 68ο Γυμνάσιο Αθήνας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση προγραμμάτων κοινωφελούς εργασίας για διακόσιους εβδομήντα τέσσερις δήμους και καταγγελίες για τη διαχείριση των προγραμμάτων που ήδη εφαρμόζονται στα Κέντρα Φιλοξενίας Προσφύγων, σελ.
 β) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με το "προκλητικό κάψιμο της ελληνικής σημαίας σε ζωντανή τηλεοπτική μετάδοση", σελ.
 γ) Προς τον Υπουργό Ναυτιλίας και Νησιώτικης Πολιτικής, σχετικά με την έγκριση μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ), σελ.

ΠΡΟΕΔΡΕΥΩΝ ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΝΤΩΝΟΠΟΥΛΟΥ Ο. , σελ.
ΚΕΓΚΕΡΟΓΛΟΥ Β. , σελ.
ΚΟΝΤΟΝΗΣ Χ. , σελ.
ΚΟΥΡΟΥΜΠΛΗΣ Π. , σελ.
ΣΑΡΙΔΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΘ΄

Παρασκευή 20 Ιανουαρίου 2017

Αθήνα, σήμερα στις 20 Ιανουαρίου 2017, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-1-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΗ΄ συνεδριάσεώς του, της Πέμπτης 19 Ιανουαρίου 2017, σε ό,τι αφορά την ψήφιση στο σύνολό του σχεδίου νόμου: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις».)

Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 23 Ιανουαρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 347/16-1-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Υποδομών και Μεταφορών,σχετικά με τον εξορθολογισμό των σιδηροδρομικών δρομολογίων Βόλου - Λάρισας και Λάρισας - Θεσσαλονίκης.

2. Η με αριθμό 352/16-1-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με τη διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο.

3. Η με αριθμό 354/17-1-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρουπρος τον Υπουργό Μεταναστευτικής Πολιτικής,σχετικά με τις σπατάλες και την ανοργάνωτη διαχείριση του προσφυγικού.

4. Η με αριθμό 360/17-1-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον ΥπουργόΠαιδείας, Έρευνας και Θρησκευμάτων, σχετικά με την κάλυψη των κενών των εκπαιδευτικών στο Γυμνάσιο Μοιρών του Δήμου Φαιστού.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 346/16-1-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος τον Υπουργό Αγροτικής Ανάπτυξης και Τροφίμων,σχετικά με την καθυστέρηση στις εκτιμήσεις ζημιών από τον ΕΛΓΑ στο Νομό Κιλκίς.

2. Η με αριθμό 353/16-1-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών,σχετικά με την ανθελληνική δράση Τούρκων πρακτόρων και εκπροσώπων τους στη Θράκη.

3. Η με αριθμό 327/10-1-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την ανάγκη για βιώσιμη ρύθμιση των κόκκινων στεγαστικών δανείων.

4. Η με αριθμό 320/9-1-2017 επίκαιρη ερώτηση του Βουλευτή Φλωρίνης της Νέας Δημοκρατίας κ. Ιωάννη Αντωνιάδη προς τον Υπουργό Οικονομίας και Ανάπτυξης, σχετικά με την πορεία των έργων και των μελετών για το 5ο ΣΕΣ (ΕΣΠΑ) στον Νομό Φλώρινας.

ΑΝΑΦΟΡΕΣ – ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1996/90/14-12-2016 ερώτηση και αίτηση κατάθεσης εγγράφων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, σχετικά με τις εκτιμήσεις για έσοδα από την εκμετάλλευση ακίνητης περιουσίας των Ενόπλων Δυνάμεων.

2. Η με αριθμό 2117/100/19-12-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με την καθυστέρηση της ολοκλήρωσης του έργου «Πάνορμο - Εξάντη».

3. Η με αριθμό 115/5-10-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. ΠαρασκευήςΧριστοφιλοπούλουπρος τον Υπουργό Οικονομικών, σχετικά με τον ειδικό φόρο κατανάλωσης στο κρασί.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από το σημερινό δελτίο θα συζητηθούν μόνο τρεις επίκαιρες ερωτήσεις, δεν θα συζητηθούν δε οι κάτωθι:

Η πέμπτη με αριθμό 362/17-1-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Ιάσωνος Φωτήλα προς τον Υπουργό Υποδομών και Μεταφορών, σχετικά με το χρονοδιάγραμμα υλοποίησης του φράγματος Πείρου–Παραπείρου στον Νομό Αχαΐας λόγω απουσίας του αρμοδίου Υπουργού κ. Σπίρτζη στο εξωτερικό.

Όπως μας ενημερώνει ο Ειδικός Γραμματέας της Κυβέρνησης, δεν θα συζητηθούν επίσης λόγω κωλύματος των αρμοδίων Υπουργών και θα επαναπροσδιοριστούν για συζήτηση οι κάτωθι επίκαιρες ερωτήσεις:

Η πρώτη με αριθμό 356/17-1-2017 επίκαιρη ερώτηση πρώτου κύκλου του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Παιδείας, Έρευνας και Θρησκευμάτων, σχετικά με τη μετονομασία του Τμήματος Διαχείρισης Περιβάλλοντος και Φυσικών Πόρων του Πανεπιστημίου Πατρών, με έδρα το Αγρίνιο, σε Τμήμα Μηχανικών Περιβάλλοντος.

Η έβδομη με αριθμό 328/10-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την εκπαίδευση των προσφυγόπουλων.

Οι παραπάνω επίκαιρες ερωτήσεις δεν θα συζητηθούν λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου. Αιτία του κωλύματος, φόρτος εργασίας.

Δεν θα συζητηθεί, επίσης, η δεύτερη με αριθμό 344/16-1-2017 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα – Σιδηροπούλου προς τον Υπουργό Υγείας, σχετικά με τη δυσαρέσκεια των πολιτών με τον ΕΟΠΥΥ και τη δημόσια φροντίδα υγείας.

Ακόμα δεν θα συζητηθεί η τέταρτη με αριθμό 359/16-1-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας λόγω κωλύματος του Αναπληρωτή Υπουργού κ. Πολάκη. Αιτία, φόρτος εργασίας.

Επίσης δεν θα συζητηθεί η πέμπτη με αριθμό 358/17-1-2017 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού.

Δεν θα συζητηθεί, επίσης, η δεύτερη με αριθμό 351/16-1-2017 επίκαιρη ερώτηση δεύτερου κύκλου του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων, σχετικά με την κατάργηση της ΠΟΠ ελιάς Καλαμάτας.

Δεν θα συζητηθεί η τρίτη με αριθμό 348/16-1-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για τη βιντζότρατα που θέτει σε άμεσο κίνδυνο τη βιωσιμότητα των ελληνικών θαλασσών.

Οι παραπάνω επίκαιρες ερωτήσεις δεν θα συζητηθούν λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου. Αιτία, ο κύριος Υπουργός βρίσκεται εκτός Αθηνών.

Επίσης δεν θα συζητηθεί η έκτη με αριθμό 319/9-1-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Εσωτερικών, σχετικά με την υποβάθμιση - κατάργηση του τμήματος συνοριακής φύλαξης Τυχερού στον Νομό Έβρου.

Δεν θα συζητηθεί, ακόμα, η με αριθμό 8/3-10-2016 ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, σχετικά με ξυλοδαρμούς και χημικά που μας διδάσκει η Κυβέρνηση τι σημαίνει δημοκρατία.

Οι ανωτέρω επίκαιρες ερωτήσεις δεν θα συζητηθούν λόγω κωλύματος του Αναπληρωτή Υπουργού Εσωτερικών κ. Τόσκα. Αιτία αυτού, ανειλημμένες υποχρεώσεις.

Τέλος, δεν θα συζητηθεί η πρώτη με αριθμό 345/16-1-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ), λόγω κωλύματος του Υπουργού Οικονομικών κ. Τσακαλώτου. Αιτία αυτού, φόρτος εργασίας.

Θα συζητηθεί τώρα η τέταρτη με αριθμό 355/17-1-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση προγραμμάτων κοινωφελούς εργασίας για διακόσιους εβδομήντα τέσσερις δήμους και καταγγελίες για τη διαχείριση των προγραμμάτων που ήδη εφαρμόζονται στα κέντρα φιλοξενίας προσφύγων.

Στην επίκαιρη ερώτηση θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αντωνοπούλου.

Ορίστε, κύριε Κεγκέρογλου, έχετε τον λόγο για δυο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, τα στοιχεία για την ανεργία -παρά τις όποιες εποχικές ή μη αυξομειώσεις- δείχνουν, δυστυχώς, ότι το πρόβλημα παραμένει πάρα πολύ μεγάλο.

Επιπλέον η πραγματική οικονομία αδυνατεί να παραγάγει πραγματικές δουλειές, πραγματικές ποιοτικές θέσεις εργασίας.

Επομένως τα προγράμματα είτε του ΟΑΕΔ είτε τα προγράμματα κοινωφελούς εργασίας έχουν έναν ιδιαίτερο ρόλο, ως τουλάχιστον τελευταία επιλογή των ανέργων, προκειμένου να βρουν απασχόληση και να στηρίξουν τις οικογένειές τους.

Με αυτή την έννοια, θεωρώ ότι δεν πρέπει να έχουμε χρονοτριβή και καθυστέρηση για οποιονδήποτε λόγο, όταν έχουμε προγράμματα που είναι χρηματοδοτημένα από το Ευρωπαϊκό Κοινωνικό Ταμείο, που είναι ολοκληρωμένα και που αυτό που απομένει είναι να προκηρυχθούν.

Μου είχατε πει, ότι τον Νοέμβριο θα έβγαινε στον αέρα η προκήρυξη και θα μπορούσαν να κάνουν αιτήσεις οι άνεργοι. Μέχρι σήμερα, όμως, αυτό δεν έχει γίνει; Για ποιον λόγο; Θα θέλαμε μια απάντηση σε αυτό. Θα θέλαμε να μας πείτε τι προβλέπεται για το πρόγραμμα των διακοσίων εβδομήντα τεσσάρων δήμων για είκοσι τρεις χιλιάδες ανέργους και, βεβαίως, εάν μετά από αυτό υπάρξει συνέχεια με ένα νέο πρόγραμμα κοινωφελούς εργασίας.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ορίστε, κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ευχαριστώ, κύριε Κεγκέρογλου, για την ερώτησή σας.

Περίμενα ότι θα υπάρχει μια δεύτερη ερώτηση. Ίσως στη δευτερολογία σας να έρθουμε σε αυτό.

Να ξεκινήσω, λοιπόν, λέγοντας ότι, πράγματι, η ανεργία εξακολουθεί να είναι ένα μεγάλο πρόβλημα. Πλήττει σχεδόν κάθε κοινωνικό στρώμα και πάρα πολλές, χιλιάδες οικογένειες.

Πρέπει, όμως, επίσης να καταγράψουμε ότι τα τελευταία δυο χρόνια έχουμε δει μια σταθερή απομείωση της ανεργίας. Από το 26% βρισκόμαστε σήμερα στο 23%. Έτσι έχουμε καταφέρει, εν πάση περιπτώσει, μέσα σε δύσκολες οικονομικές συνθήκες, να μπορέσουμε να συνεργαστούμε με τον ιδιωτικό τομέα, διότι αυτές οι θέσεις εργασίας έχουν βγει από τον ιδιωτικό τομέα. Η «ΕΡΓΑΝΗ», όπως ξέρετε, καταγράφει ότι φέτος, μέσα στο 2016, δημιουργήθηκαν εκατόν τριάντα έξι χιλιάδες καθαρές θέσεις για εκατόν τριάντα έξι χιλιάδες οικογένειες.

Το μεγάλο πρόβλημα που έχουμε, είναι ότι δυστυχώς η απορρύθμιση της αγοράς εργασίας εξακολουθεί να δημιουργεί θέσεις μερικής απασχόλησης και εκ περιτροπής.

Άρα το βάρος μας ως Υπουργείο Εργασίας πέφτει και στις δυο κατηγορίες. Από τη μια να απομειώνεται η ανεργία και από την άλλη οι θέσεις πλήρους απασχόλησης να αυξάνονται.

Σε αυτό, λοιπόν, το πλαίσιο η κοινωφελής εργασία είναι πάρα πολύ σημαντική –και θα συμφωνήσω μαζί σας- διότι για οκτώ μήνες, όχι πέντε όπως ήταν στο παρελθόν- σηματοδοτεί στους εργαζόμενους που είναι οι ωφελούμενοι του προγράμματος, ποια είναι η κανονικότητα. Πλήρης εργασία αφ’ ενός και αφ’ ετέρου να μπορούν να εξασφαλίζουν τα εργασιακά δικαιώματα.

Έρχομαι τώρα στο θέμα της καθυστέρησης που είπατε.

Όπως ξέρετε, η κοινωφελής εργασία, κύριε Κεγκέρογλου, έχει πλέον αλλάξει.

Μία από τις αλλαγές και ένα από τα προβλήματα που είχαμε παρατηρήσει στο παρελθόν –και φαντάζομαι θα το θυμόσαστε και εσείς- είναι ότι οι δήμοι κατέθεταν θέσεις εργασίας αλλά όχι έργα, τα οποία συγκεκριμένα υλοποιούσαν. Έτσι σε πολλές περιπτώσεις δεν υπήρχαν οι σωστές τοποθετήσεις.

Σήμερα, λοιπόν, έχουμε μία πλατφόρμα, όπου οι δήμοι πρέπει να κάνουν την προεργασία, να καταθέσουν τα έργα και τις υπηρεσίες που προσφέρουν στην τοπική κοινωνία και να συνδέσουν αυτά τα έργα με τις θέσεις στις οποίες γίνονται προσλήψεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα μου επιτρέψετε ένα λεπτάκι ακόμα, κύριε Πρόεδρε.

Όσον αφορά τους διακόσιους εβδομήντα τέσσερις δήμους, η συνεργασία μας μαζί τους ξεκίνησε, πράγματι, γύρω στον Οκτώβριο. Παρουσιάστηκαν, όμως, πολύ συγκεκριμένα θέματα, τα οποία δυστυχώς -πράγματι είναι όπως το λέτε- μας έφεραν μία καθυστέρηση δύο μηνών. Μπορώ, όμως, να σας απαντήσω σήμερα, ότι μετά από πολύ καλή συνεργασία που είχαμε, την εβδομάδα αυτή που έρχεται, θα βγει μέσα από τον ΟΑΕΔ η πρόσκληση προς τους ανέργους, έχοντας βάλει ακριβώς εκείνες τις προδιαγραφές που πρέπει να έχουν όλα τα προγράμματα, για να τα παρακολουθούμε διαδικτυακά και για να μπορούμε να κάνουμε έλεγχο. Έτσι μέσα στην εβδομάδα που έρχεται, την επόμενη εβδομάδα, αρχίζουν οι εγγραφές των ανέργων.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Κύριε Κεγκέρογλου, έχετε τον λόγο για τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, θα ήθελα να σχολιάσω την αριθμητική περί ανεργίας και να σας υπενθυμίσω ότι για να παραχθούν θέσεις εργασίας και να μειωθεί πραγματικά η ανεργία, αυτό που πρέπει να γίνει είναι να αυξηθεί το ΑΕΠ. Όπως λένε και οι δικοί σας οικονομολόγοι και οι δικοί σας συνεργάτες, για να υπάρξουν πενήντα χιλιάδες θέσεις εργασίας πρέπει να αυξηθεί το ΑΕΠ κατά 3,5%. Κάτι τέτοιο δεν έχει υπάρξει.

Σε κάθε περίπτωση, όμως, ας μην κολλήσουμε στην αριθμητική και πιάνουμε διαφορετικές εποχές, δηλαδή μια χειμώνα, μια καλοκαίρι, για να δείξουμε μείωση της ανεργίας. Γνωρίζουν οι άνεργοι πού μπορούν να βρουν απασχόληση, πού δεν μπορούν, τις δυσκολίες. Το ζήτημα για εμάς δεν είναι να διαφωνήσουμε εάν παραλάβατε την ανεργία στο 24,5% ή στο 28%, πόσο είπατε. Το πρόβλημα είναι ότι σήμερα, όπως σας είπα, η πραγματική οικονομία αδυνατεί να παραγάγει πραγματικές θέσεις εργασίας.

Προχωρούμε, λοιπόν, με την αξιοποίηση των προγραμμάτων. Μου είχατε πει ότι τον Νοέμβριο θα ξεκινήσει. Βάσει αυτής της δέσμευσης σας ερωτώ. Είναι θετικό ότι, έστω την επόμενη εβδομάδα, θα υπάρξει έναρξη καταγραφής των ανέργων που θα ενταχθούν στο πρόγραμμα.

Οφείλω, όμως, να επισημάνω ότι το αντίστοιχο διάστημα της διετίας για το οποίο αναφερθήκατε, δυστυχώς, όχι μόνο συνέχισε να αυξάνεται, όπως και τα προηγούμενα χρόνια η μερική απασχόληση, αλλά άρχισε μια αντίστροφη πορεία για τις αμοιβές.

Δυστυχώς το 33%, σύμφωνα με τις δηλώσεις των επιχειρήσεων -είναι πολύ χειρότερη η κατάσταση στην πραγματικότητα- παίρνει κάτω από 500 με 600 ευρώ ως αμοιβή. Δυστυχώς αυξήθηκαν κατά είκοσι χιλιάδες οι άνθρωποι που είναι στην κατηγορία της μερικής απασχόλησης, αυξήθηκαν κατά είκοσι χιλιάδες αυτοί οι οποίοι αμείβονται με 500 ευρώ έναντι 600 ευρώ του προηγούμενου χρόνου. Ή, για να σας το πω διαφορετικά, μειώθηκαν αυτοί που αμείβονται με 600 ευρώ. Έφυγαν από την κατηγορία αυτή και πήγαν στην κατώτερη. Το ίδιο έγινε και με την πιο πάνω κατηγορία, σύμφωνα με τα δικά σας στοιχεία.

Άρα, έχουμε αριθμητικά μεν, με ωριαία απασχόληση, με εκ περιτροπής εργασία, με μερική απασχόληση, μία σχετική αύξηση των ατόμων που έχουν απασχόληση -δεν λέμε τώρα τι κατηγορία απασχόλησης έχουν-, αλλά δυστυχώς τα πράγματα σε σχέση με τις αμοιβές και σε σχέση με τις πραγματικές θέσεις εργασίας δεν έχουν βελτιωθεί, στον βαθμό τουλάχιστον που θα επέτρεπε να υπάρχουν επ’ αυτού θριαμβολογίες.

Γι’ αυτό λέω ότι υπάρχει η δυνατότητα ενεργοποίησης όλων των προγραμμάτων. Δεν λύνουν το πρόβλημα, δίνουν, όμως, ευκαιρίες.

Θα υπάρξει νέο Πρόγραμμα Κοινωφελούς Εργασίας; Είναι ένα ερώτημα.

Έρχομαι στο δεύτερο ερώτημα, το οποίο σας έχει κατατεθεί γραπτώς και για το οποίο αναρωτηθήκατε: Είδαν το φως της δημοσιότητας το προηγούμενο διάστημα καταγγελίες -ακόμα και από τον κ. Βίτσα, Αναπληρωτή Υπουργό Εθνικής Άμυνας- σε σχέση με την απασχόληση των εργαζομένων του Προγράμματος Κοινωφελούς Εργασίας που προβλέπεται για τα κέντρα φιλοξενίας. Αυτοί οι εργαζόμενοι δεν διατίθενται με τον τρόπο που πρέπει ή δεν παρουσιάζονται -έχω ακούσει διάφορα- στις εργασίες τους. Επίσης, έχουμε εργαζόμενους οι οποίοι αναφέρονται σε κέντρα φιλοξενίας τα οποία έχουν κλείσει, σε κέντρα φιλοξενίας τα οποία δεν λειτουργούν για να ανακαινιστούν.

Είναι ένα ερώτημα το οποίο πρέπει να το απαντήσετε, μιας και έχει λάβει τέτοιες διαστάσεις και έχει αναφερθεί σε αυτό Υπουργός της Κυβέρνησης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για να απαντήσω πλήρως θα ήθελα γύρω στα δέκα λεπτά, γιατί βάλατε, κύριε Κεγκέρογλου, πάρα πολλά θέματα. Θα προσπαθήσω εν συντομία να καταθέσω τις απαντήσεις στα ερωτήματά σας.

Πρώτον, συμφωνούμε όσον αφορά την αύξηση του ΑΕΠ. Είναι αναγκαία για να δημιουργηθούν μεγαλύτερες και περισσότερες ευκαιρίες απασχόλησης για τους Έλληνες εργαζομένους και ανέργους. Αυτό, όμως, που έχει καταγραφεί, ότι έχουμε εκατόν τριάντα έξι χιλιάδες καθαρές νέες θέσεις εργασίας, αφορά το διάστημα Δεκέμβριο με Ιανουάριο, κύριε Κεγκέρογλου. Δεν είναι, δηλαδή, εποχική αύξηση. Εποχικά είχαμε αύξηση διακοσίων εξήντα χιλιάδων θέσεων εργασίας. Το καθαρό αποτέλεσμα, λοιπόν, που ο ιδιωτικός τομέας δημιούργησε είναι εκατόν τριάντα έξι χιλιάδες θέσεις εργασίας.

Αυτό επιστημονικά εξηγείται. Αυτές οι θέσεις εργασίας δημιουργούνται στον χώρο των υπηρεσιών. Ενώ, λοιπόν, στη βαριά βιομηχανία έχουμε πολλά μηχανήματα και λίγους εργαζομένους, σε αυτού του είδους τις δραστηριότητες έχουμε, για κάθε 1% του ΑΕΠ που αναπτύσσεται, πολύ μεγαλύτερο αριθμό ανθρώπων που πρέπει να προσληφθούν. Φαντάζομαι ότι είναι κατανοητό.

Έρχομαι στο θέμα της ανεργίας. Λέμε να μην πιάνουμε τα νούμερα. Καλό είναι, όμως, να επιτρέπουμε και στους αριθμούς να λένε μία ιστορία, που δεν παραποιείται ούτε από τα μέσα ούτε από κανέναν άλλο.

Η ανεργία ήταν 25,9% τον Ιανουάριο του 2015. Σήμερα, σύμφωνα με τα τελευταία στατιστικά στοιχεία που έχουμε, είναι στο 22,3%. Επειδή, όμως, εγώ υπολογίζω όλον τον χρόνο, γι’ αυτό σας λέω ότι έχει πέσει στο 23%.

Δεν πανηγυρίζουμε, δεν βγαίνουμε συνέχεια στα κανάλια ή στη Βουλή να λέμε «να τι πετύχαμε», γιατί ναι μεν εκατόν τριάντα έξι χιλιάδες άνεργοι έχουν βρει μια θέση εργασίας, αλλά από πίσω υπάρχουν δεκάδες χιλιάδες οικογένειες που εξακολουθούν να πλήττονται από την ανεργία.

Στο πολύ σημαντικό θέμα για την κοινωφελή εργασία, που αναφέρατε, θα συμφωνήσω μαζί σας. Καταβάλλουμε κάθε προσπάθεια να επακολουθήσει και άλλο πρόγραμμα. Θέλω να αφιερώσω το υπόλοιπο του χρόνου μου για να σας απαντήσω.

Θα παρακαλούσα, κύριε Πρόεδρε, να μου δώσετε ένα λεπτό παραπάνω για να μπορέσω να απαντήσω.

Όπως ξέρετε η κοινωφελής εργασία για τα κέντρα φιλοξενίας ήταν ένα έκτακτο πρόγραμμα. Δεν είναι ένα από τα συνηθισμένα προγράμματα που βγάζουμε. Έτσι, λοιπόν, σε συνεργασία με το Υπουργείο Μεταναστευτικής Πολιτικής, κατεγράφησαν στα κέντρα οι θέσεις και οι ανάγκες που υπήρχαν τον Μάρτιο του 2016. Ερχόμαστε, λοιπόν, σταδιακά να δούμε -ευτυχώς και όλοι είμαστε ευχαριστημένοι γι’ αυτό- να μειώνονται οι ροές των προσφύγων.

Έγιναν, λοιπόν, προσλήψεις με την κανονική διαδικασία των οκταμήνων, που είναι χρήματα του ΕΣΠΑ, για να μπορέσουμε και εμείς από την πλευρά μας ως Υπουργείο Εργασίας να βοηθήσουμε τη χώρα στην κατάσταση και το πρόβλημα που αντιμετώπιζε.

Μειώθηκαν αυτές οι ανάγκες. Όμως, όπως μας λένε οι ίδιοι οι δήμαρχοι, κύριε Κεγκέρογλου, ο μέσος όρος των τοποθετήσεων μέσα στα κέντρα φιλοξενίας είναι περί το 63%-65%. Όσοι δεν εργάζονται μέσα στα κέντρα φιλοξενίας πάρα πολλές φορές εξυπηρετούν ανάγκες που έχουν προκύψει, ακριβώς λόγω των ροών που έχουμε λόγω του προσφυγικού.

Όσον αφορά τη Ριτσώνα, ο Δήμος Χαλκίδας σε επικοινωνία μας χθες για το ότι το 20% εργάζεται και οι άλλοι κάθονται, το απορρίπτει κάθετα. Το 55% είναι μέσα σε προσφυγικά κέντρα.

Ενδεικτικά θα σας διαβάσω μια άλλη δήλωση-απάντηση από τον Δήμο Λαρισαίων. Ο αντιδήμαρχος κοινωνικής πολιτικής λέει τα εξής: «Δεν είναι άφαντοι οι εργαζόμενοι. Οι πενήντα υπάλληλοι από τους ενενήντα, δηλαδή πάνω από το 50% των εργαζομένων βρίσκονται στο κέντρο φιλοξενίας στο Κουτσόχερο. Θα πρέπει, λοιπόν, να αναρωτηθούμε αν είναι άφαντοι ή όχι οι άλλοι δεκαπέντε που είναι τοποθετημένοι και εργάζονται στο κοινωνικό παντοπωλείο και στην αποθήκη που βρίσκονται τα ρούχα που διανέμονται στους πρόσφυγες, οι έξι…» κ.λπ.. Εκεί αρχίζει να απαριθμεί πού είναι τοποθετημένοι οι υπόλοιποι.

Για να ξεκαθαρίσει λοιπόν και αυτή η παραπληροφόρηση, σας λέω ότι είμαστε σε συνεχή επαφή με τους δήμους. Παίρνουμε από αυτούς μια καταγραφή που μας δίνουν για το πού τοποθετούνται ακριβώς, έτσι ώστε να μην προκύψουν προβλήματα στο μέλλον. Το παρακολουθούμε από κοντά.

Αν τα μέσα ενημέρωσης ή οποιοσδήποτε άλλος υποβάλλει αυτές τις ερωτήσεις είχε την καλοσύνη να έρθει να μας κάνει μια ερώτηση είτε μέσα από τον κοινοβουλευτικό έλεγχο, όπως πολύ ορθά γίνεται σήμερα είτε στο Υπουργείο όπου οι πόρτες μας είναι ανοιχτές, θα την είχαμε απαντήσει και δεν θα είχε δημιουργηθεί όλη αυτή η παραφιλολογία.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Προχωρούμε στην τρίτη με αριθμό 350/16-1-2017 επίκαιρη ερώτηση πρώτου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Δικαιοσύνης,Διαφάνειας και Ανθρωπίνων Δικαιωμάτων, σχετικά με το «προκλητικό κάψιμο της ελληνικής σημαίας σε ζωντανή τηλεοπτική μετάδοση».

Ορίστε, κύριε Μίχο, έχετε τον λόγο.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Κύριε Υπουργέ, δεν είναι τόσο επίκαιρο αυτό το θέμα, αλλά στην πραγματικότητα θα είναι πάντα επίκαιρο γιατί μέχρι και προχθές στη Βέροια είχαμε και άλλο κάψιμο.

Το βράδυ της 17ης Νοεμβρίου 2016 ομάδες των αυτοαποκαλούμενων αντιεξουσιαστών, που είχαν ήδη καταλάβει το κτήριο Γκίνη του Πολυτεχνείου και προέβησαν σε πλήθος επεισοδίων και διακεκριμένες φθορές, έκαψαν σε ζωντανή μετάδοση με τρόπο προκλητικό και με την πλήρη ανοχή της πολιτείας, όπως αυτή εκφράζεται από τα όργανα της τάξεως, την ελληνική σημαία μαζί με δημόσια περιουσία (εγκαταστάσεις, θρανία, εξοπλισμό, καρέκλες, πίνακες κ.λπ.) του Πολυτεχνείου που χρησιμοποιήθηκε για τη δημιουργία οδοφραγμάτων.

Για την πληθώρα των αδικημάτων (αυτόφωρων κακουργημάτων και πλημμελημάτων) που έλαβαν χώρα κατά τη διάρκεια εξελίξεως των επεισοδίων, ουδείς εκ των αναφερομένων κρατικών λειτουργών και οργάνων δεν έπραξε τα υπαγορευόμενα από το Σύνταγμα και τον Κώδικα Ποινικής Δικονομίας, που ως γνωστόν επιτάσσουν όχι μόνο την εξασφάλιση των πειστηρίων, αλλά και την αυτόφωρη σύλληψη των δραστών με ή χωρίς εισαγγελική εντολή εντός και εκτός του Ιδρύματος.

Σας ρωτώ, λοιπόν: Τι έχει διενεργηθεί για την αποκατάσταση της τάξεως και του δικαίου, καθώς οι ανωτέρω πράξεις, όπως απεικονίζονται αναλυτικώς από τα προσκομιζόμενα συνημμένα και τις φωτογραφίες, αποδεικνύουν πληθώρα αξιόποινων πράξεων (διακεκριμένες φθορές, προσβολή συμβόλων κ.λπ.);

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσει ο Υπουργός κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κυρίες και κύριοι Βουλευτές, είναι ενδιαφέρουσα η στιγμή που γίνεται αυτή η συζήτηση στην Εθνική Αντιπροσωπεία, διότι πριν μερικές μέρες, με έναν οργανωμένο και προκλητικό τρόπο, στελέχη και Βουλευτές του κόμματος που υποβάλλει σήμερα την ερώτηση, παραβίασαν τον νόμο εισερχόμενοι σε ένα σχολείο, προπηλακίζοντας καθηγητές, απειλώντας και εξυβρίζοντας άλλους πολίτες.

Ξεκινώ την τοποθέτησή μου από αυτό, κύριε Πρόεδρε, για να γίνει κατανοητό προς όλους, αλλά κυρίως προς τους πολίτες που παρακολουθούν τη σημερινή συζήτηση πώς αντιλαμβάνεται τον νόμο και την εφαρμογή του νόμου το κόμμα της Χρυσής Αυγής που σήμερα υποβάλλει την ερώτηση και υποχρεούμεθα να απαντήσουμε.

Αντιλαμβάνεται την εφαρμογή των νόμων κατά περίπτωση. Οι ίδιοι μπορούν να παρανομούν όποτε θέλουν, για όποιο λόγο θέλουν, να προπηλακίζουν και να αδικούν πολίτες και για θέματα που οι ίδιοι κρίνουν ότι εκεί πρέπει να αναδειχθεί η παραβίαση των νόμων, σε άλλες διατάξεις, παριστάνουν τους θεματοφύλακες των νόμων.

Με αυτόν τον τρόπο, όμως, γίνεται αντιληπτό ότι το κόμμα σας ούτε τους νόμους σέβεται ούτε την εφαρμογή των νόμων επιδιώκει. Διότι, αν σεβόσασταν τους νόμους, θα τους σεβόσασταν την ολότητά τους και δεν θα κάνατε επιλογή, δεν θα προβαίνατε σε αδικοπραξίες κατά σύστημα, όπως έγινε στην τελευταία περίπτωση, όπου παραβιάσατε διατάξεις του Ποινικού Κώδικα και του κανονισμού λειτουργίας ενός σχολείου.

Όσον αφορά δε το θέμα για το οποίο με ρωτάτε, ποιος σας είπε ότι τα όργανα του κράτους, οι αστυνομικές αρχές στη συγκεκριμένη περίπτωση και κατόπιν οι εισαγγελικές αρχές, δεν έπραξαν το καθήκον τους; Είναι γνωστό από τον Τύπο ότι συνελήφθησαν δεκατρία άτομα, τα οποία παραπέμφθηκαν αμέσως στον εισαγγελέα. Ένα εξ αυτών ήταν ανήλικος και έχει ολοκληρωθεί ήδη η ανάκριση. Από πού αντλείτε αυτές τις πληροφορίες;

Θέλω να σας πω, λοιπόν, πρώτον, ότι η οργανωμένη πολιτεία έπραξε αυτό που έπρεπε να πράξει. Αμέσως συνελήφθησαν αυτοί οι οποίοι προέβαιναν σε καταστροφές και άλλου τύπου άδικες πράξεις, παραπέμφθηκαν στον εισαγγελέα και έχει ολοκληρωθεί η κύρια ανάκριση.

Εκείνο όμως στο οποίο επανέρχομαι για να τονίσω είναι το εξής. Κύριε Πρόεδρε, είναι πρόβλημα για την ίδια τη δημοκρατία το γεγονός ότι κάποιοι αντιλαμβάνονται την εφαρμογή του νόμου, όπως οι ίδιοι νομίζουν, διότι η δημοκρατία στηρίζεται στον νόμο, την ισονομία και στον πατριωτισμό των Ελλήνων όταν κινδυνεύει. Επομένως, όποιοι εδώ επικαλούνται τον νόμο, θα πρέπει πρώτα, κύριε συνάδελφε, να τον σέβονται.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Μίχο, έχετε τον λόγο για τη δευτερολογία σας.

**ΝΙΚΟΛΑΟΣ ΜΙΧΟΣ:** Αφού μου δώσατε την ευκαιρία να σας απαντήσω και για αυτό, θα το κάνω, κύριε Υπουργέ.

Κατ’ αρχάς δεν υπήρξε τίποτα αξιόποινο από την Αστυνομική Διεύθυνση Πειραιώς γι’ αυτό που έγινε. Αν θέλετε, βάλτε το βίντεο με όλη τη φάση που έγινε προχθές, με το συνάδελφό μου και συναγωνιστή μου κ. Λαγό για να δούμε τι ειπώθηκε, τι είπε ο συγκεκριμένος. Φέρτε τους γονείς που ήταν εκεί, που δεν είχαν καμμία σχέση με την περιοχή. Ήταν μετακινούμενοι και είχαν πάει μόνο και μόνο για να δημιουργήσουν ντόρο. Να δούμε τα ονόματά τους, γιατί τα ξέρουμε. Φέρτε τους εδώ, αν θέλετε και αναρτήστε και το βίντεο να το δούμε όλοι, ώστε να δούμε τι αξιόποινο έγινε εκεί.

Όσον αφορά αυτό που λέτε ότι εμείς εκμεταλλευόμαστε καταστάσεις, μήπως θέλετε να σας θυμίσω τους υποστηρικτές σας, το ληστή της Πάρου, τον τρομοκράτη, υποστηρικτή σας; Έλεγε τότε στο διαδίκτυο να στηρίξετε τον ΣΥΡΙΖΑ. Έχετε δύο μέτρα και δύο σταθμά.

Προχθές δικοί σας υποστηρικτές, στα εγκαίνια του γραφείου μας στη Βέροια, με συνοδεία της Αστυνομίας εκατόν πενήντα άτομα πήγαν στις 5 το πρωί και έσπασαν τα γραφεία και μετά έκαψαν την ελληνική σημαία, οι υποτιθέμενοι –μετακινούμενοι και εκεί στη Βέροια- αγανακτισμένοι πολίτες κατά της Χρυσής Αυγής.

Θέλω να σας θυμίσω άλλη μια περίπτωση δική σας υποστηρίκτριας και του ΣΥΡΙΖΑ, την κ. Γκέλλη Καλλινίκου, Δήμαρχο της Γαύδου. Εκτός του ότι την πείραξε το ότι πετούσαν τα F-16 πάνω από το νησί –και έχω τα ντοκουμέντα εδώ από τις εφημερίδες- όταν είχε πάει και είχε κάνει κατάληψη στο δημαρχείο της Γαύδου, επειδή τα πλοία της γραμμής δεν εκτελούσαν τα δρομολόγια όπως έπρεπε, είχε κατεβάσει την ελληνική σημαία από τον ιστό και είχε ανεβάσει ένα εσώρουχο.

Δική σας είναι. Σας υποστηρίζει. Και την ενοχλούσαν και τα F16. Αν την ενοχλεί η σημαία και τα F16, να τσακιστεί και να πάει στην Τουρκία ή όπου αλλού θέλει, στην Αλβανία ή στο Πακιστάν. Εδώ είναι Ελλάδα.

Γι’ αυτή τη σημαία έχει χυθεί πολύ αίμα. Για να λέτε εσείς όλοι εδώ μέσα τη λέξη «δημοκρατία», έχει χυθεί πολύ αίμα. Δεν έχετε δικαίωμα ούτε εμάς να πιάνετε στο στόμα σας, γιατί εμείς τη σημαία τη στηρίζουμε. Έχουμε δώσει όρκο και στη σημαία και στην πίστη μας. Εσείς δίνετε έναν πολιτικό όρκο -οι περισσότεροι εδώ μέσα- και λέτε «στον όρκο της τιμής». Για ποια τιμή μιλάτε; Που αφήνετε όλα τα λαμόγια -τον γιο του κ. Σκουρλέτη, που είναι και αυτός μπροστά στο κάψιμο της σημαίας, ένα πάμπλουτο παιδί και τους υπόλοιπους- να καίνε τη σημαία; Και ήρθατε να διδάξετε εμάς;

Μιλήστε για τον κ. Βαρβιτσιώτη. Έχετε πει τίποτα; Συνάδελφός σας είναι της Νέας Δημοκρατίας. Είχε πει ότι είναι δικαίωμα του καθενός να την καίει. Γιατί δεν μιλάτε;

Για όλους θα μιλήσω, γιατί εδώ μέσα ψηφίστηκε να μην αναρτάται η ελληνική σημαία εκτός εθνικών εορτών, όταν η Τουρκία και η Αλβανία και τα Σκόπια τις έχουν μόνιμα. Πηγαίνεις στην Κωνσταντινούπολη και το μόνο που βλέπεις είναι τούρκικες σημαίες. Αυτό έπρεπε να γινόταν και εδώ.

Αν κάποιος χρυσαυγίτης βγει και κάψει μια τούρκικη ή αλβανική σημαία, ξέρετε τι θα γίνει: ρατσιστές, φασίστες, το ένα, το άλλο, το παράλλο. Για την ελληνική σημαία, όμως, δεν μιλάει κανένας.

Είπατε ότι τους πιάσατε, ότι έγιναν συλλήψεις. Για να δούμε τι ποινές θα φάνε. Αποδείξτε τό μας.

Και μην ξεχνάτε, εσείς που είστε και η γενιά του Πολυτεχνείου, ότι τότε στην εξέγερση του Πολυτεχνείου ο κόσμος είχε βγει με τις ελληνικές σημαίες, ασχέτως αν κάποιοι το καπηλεύτηκαν αυτό για να γίνουν πλούσιοι, να γεμίσουν οι τσέπες και σήμερα να φτύνουν αυτή τη σημαία.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είναι φανερό, κύριε Πρόεδρε, ότι δεν μπορεί να γίνει σοβαρή συζήτηση.

**ΝΙΚΟΛΑΟΣ ΜΙΧΟΣ:** Με αυτά που λέτε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Διότι, αποδεικνυομένου του αβασίμου των ισχυρισμών του προλαλήσαντος, ότι δεν έγινε τίποτα, ότι δεν συνελήφθη κανένας, εξετράπη ο ίδιος σε πομφόλυγες, οι οποίες είναι εντελώς άσχετες με την υπόθεση.

Μιας και θέσατε το θέμα της σημαίας, θέλω να σας πω -και σας το έχω πει κατ’ επανάληψη από αυτή τη θέση- ότι τον πατριωτισμό του ο καθένας δεν τον δείχνει σε καιρό ειρήνης, κύριε Μίχο. Τον δείχνει όταν κινδυνεύει η πατρίδα.

**ΝΙΚΟΛΑΟΣ ΜΙΧΟΣ:** Όπως εμείς.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, ιδίως εσείς.

**ΝΙΚΟΛΑΟΣ ΜΙΧΟΣ:** Έρχεται η ώρα. Θα δείτε πολλά από εμάς.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν θα κινδυνεύσει η πατρίδα και, κυρίως, δεν θα την αφήσουμε να κινδυνεύσει από εσάς.

**ΠΡΟΕΔΡΕΥΩΝ (Δημήτριος Κρεμαστινός):** Μη διακόπτετε, σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας λέω λοιπόν -και μην παραβιάζετε τον Κανονισμό- ότι αυτοί οι οποίοι θαυμάζετε, είναι αυτοί που έσπρωξαν την πατρίδα στις δύσκολες ώρες που περνούσε, σε έναν Καιάδα. Να σας θυμίσω τα πρωτοπαλίκαρα της 4ης Αυγούστου; Μήπως κανένα από αυτά είχε βγει στο βουνό να υπερασπιστεί την ελεύθερη Ελλάδα έναντι των κατοχικών; Να σας θυμίσω ότι εσείς θαυμάζετε τους ταγματασφαλίτες, τους συνεργάτες των Γερμανών ή τη χούντα, που παρέδωσε την Κύπρο στον Αττίλα;

**ΝΙΚΟΛΑΟΣ ΜΙΧΟΣ:** Τον φάκελο. Βγάλτε τον φάκελο που έχουμε ζητήσει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτά είναι τα καμώματά σας και αυτή είναι η προσφορά σας. Μην παριστάνετε, λοιπόν, τους πατριώτες σε καιρό ειρήνης, διότι αυτοί που εκ του ασφαλούς παριστάνουν τους πατριώτες, είναι πατριδοκάπηλοι. Την πατρίδα να δούμε πώς θα την υπερασπιστείτε, όταν θα κινδυνεύσει. Πέραν του γεγονότος ότι αυτή η αναφορά που κάνατε με εξέπληξε. Βεβαίως, ο εξεγερμένος λαός την περίοδο του Πολυτεχνείου για εθνική ανεξαρτησία και εθνική αξιοπρέπεια αγωνιζόταν, όταν ήταν κυβέρνηση η χούντα, την οποία εσείς θαυμάζετε…

**ΝΙΚΟΛΑΟΣ ΜΙΧΟΣ:** Όπως και η κ. Δαμανάκη. Γι’ αυτό το ανέφερα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …και η οποία παρέδωσε την Κύπρο στους Τούρκους.

**ΝΙΚΟΛΑΟΣ ΜΙΧΟΣ:** Δεν την παρέδωσε η χούντα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτή είναι η προσφορά των ιδεολογικών ταγών σας.

**ΝΙΚΟΛΑΟΣ ΜΙΧΟΣ:** Ανοίξτε τον φάκελο!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Μίχο, συνεχίζετε να ασχημονείτε, γιατί βλέπετε ότι αυτά που λέτε δεν αντέχουν σε κριτική. Ούτε καν σε κριτική!

**ΝΙΚΟΛΑΟΣ ΜΙΧΟΣ:** Αφού με προκαλείτε, τι να κάνω; Επειδή έχετε δευτερολογία εσείς και μιλάτε τελευταίος;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μίχο, μην κάνετε διάλογο, σας παρακαλώ.

**ΝΙΚΟΛΑΟΣ ΜΙΧΟΣ:** Ας μην με προκαλεί.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Συνεχίζετε ως ακροδεξιός να κάνετε αυτό που κάνατε τώρα: Να παραβιάζετε τον Κανονισμό.

**ΝΙΚΟΛΑΟΣ ΜΙΧΟΣ:** Εσείς τον παραβιάζετε συνέχεια.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ άκουσα αυτά που είπατε.

Το άλλο όμως που είπατε, τι θέλετε να γίνει δηλαδή εδώ; Αναφέρατε παραδείγματα Αλβανίας, Τουρκίας, Πακιστάν. Τι ήταν αυτό πάλι; Εξυπνάδα;

**ΝΙΚΟΛΑΟΣ ΜΙΧΟΣ:** Αλήθεια ήταν.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θέλω, λοιπόν, να σας πω, κύριε Μίχο, το εξής: Δεν ξέρω από πού αντλείτε ιδεολογικά πρότυπα ή κρατικά πρότυπα. Σας λέω, όμως, ότι αυτή η πατρίδα θα σηκώσει το κεφάλι πάλι και θα σταθεί όρθια απέναντι σε όλους εκείνους, οι οποίοι την έριξαν σε αυτή τη δίνη. Γιατί για εμάς πατρίδα είναι πρώτα και κύρια ο ελληνικός λαός. Και ακροδεξιές ρητορείες, πατριδοκαπηλίες εκ του ασφαλούς δεν περνάνε. Εγώ δε -να το ξέρετε- δεν θα ακολουθήσω τακτική προηγούμενων Υπουργών. Εγώ θα έρχομαι εδώ να σας απαντώ, διότι σε αυτή τη θέση δεν ήρθατε από μόνοι σας. Κάποιοι σας ψήφισαν για να έρθετε. Και θα πρέπει να ακούν αυτοί που σας ψήφισαν, ποια είναι η ιδεολογία σας και ποια είναι η στάση σας.

**ΝΙΚΟΛΑΟΣ ΜΙΧΟΣ:** Γι’ αυτό μας ψηφίζουν.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Γι’ αυτό ακριβώς τις απαντήσεις θα τις παίρνετε στο Κοινοβούλιο.

Ευχαριστώ, κύριε Πρόεδρε.

**ΝΙΚΟΛΑΟΣ ΜΙΧΟΣ:** Για αυτό εμείς ανεβαίνουμε και εσείς πέφτετε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Προχωρούμε στην όγδοη με αριθμό 325/9-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ).

Στην επίκαιρη ερώτηση θα απαντήσει ο Υπουργός κ. Κουρουμπλής.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, είναι παρήγορο το γεγονός ότι ερχόμαστε σήμερα μετά από τρεις και πλέον μήνες για να συζητήσουμε, να απαντήσουμε στη συγκεκριμένη ερώτηση. Είναι, όμως, απογοητευτικό το γεγονός ότι ακόμα και μετά από τρεις και πλέον μήνες αυτή η ερώτηση παραμένει επίκαιρη και ενδεχομένως να συνεχίσει να παραμένει επίκαιρη, εάν και εφόσον δεν απαντηθεί επαρκώς σήμερα.

Εν αναμονή, κύριε Υπουργέ, της έγκρισης ή μη από την Επιτροπή Σχεδιασμού και Ανάπτυξης Λιμένων του μεσοπρόθεσμου επιχειρηματικού σχεδίου για την ανάπτυξη του δημοσίου ΟΛΘ από το 2017 μέχρι το 2021 και εν αναμονή της ολοκλήρωσης της δεύτερης φάσης των συζητήσεων με τους επενδυτές-ιδιώτες για την ιδιωτικοποίηση του λιμανιού, ερωτάσθε, κύριε Υπουργέ: Αποδέχεται η ελληνική Κυβέρνηση ως δεδομένο πως η όποια συμφωνία με τους ιδιώτες-επενδυτές για το λιμάνι της Θεσσαλονίκης θα πρέπει οπωσδήποτε να συγκριθεί με τα ποιοτικά και ποσοτικά στοιχεία της, με το μεσοπρόθεσμο επιχειρηματικό σχέδιο, που ήδη περιμένει την έγκρισή του για το καλό της πόλης, για το δημόσιο συμφέρον, για το καλό της Μακεδονίας;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, ευχαριστώ τον κύριο συνάδελφο για την ερώτηση και ειλικρινά τον ευχαριστώ και για την κατανόηση της καθυστέρησης. Η καθυστέρηση δεν είχε κανέναν άλλον λόγο από το να συγκεντρωθούν τα στοιχεία εκείνα που θα ικανοποιούσαν -και πιστεύω ότι θα ικανοποιήσουν- τον κύριο συνάδελφο από την απάντηση αυτή.

Το πρώτο που θα ήθελα να πω είναι ότι θα πρέπει να αποσαφηνίσουμε αν μιλάμε για business plan ή για master plan. Διότι αυτό στην ερώτηση δεν αποσαφηνίζεται. Υπάρχει μια σύγχυση στην ερώτηση. Το business plan αναφέρεται σε ένα ειδικό πρόγραμμα και δεν μεταφέρεται στις αρμοδιότητες του Υπουργείου. Παραμένει στην αρμοδιότητα του Οργανισμού Λιμένα. Το master plan είναι ένα γενικό πρόγραμμα χωροθέτησης, κατά κάποιον τρόπο, των επενδυτικών δραστηριοτήτων και πρέπει να τύχει της έγκρισης της αρμόδιας επιτροπής, που εδρεύει στο Υπουργείο Ναυτιλίας. Αυτό είχε υποβληθεί τον Απρίλιο, εστάλη πάλι στον Οργανισμό για να γίνουν παρατηρήσεις και ήρθε στο Υπουργείο πριν από τρεις μέρες. Θα εισαχθεί στη διαδικασία της αρμόδιας επιτροπής, της ΕΣΑΛ και εκεί θα οριστικοποιηθεί, ώστε να είναι το πλαίσιο ανάπτυξης του Λιμένα Θεσσαλονίκης.

Βέβαια, πρέπει να σημειώσουμε ότι κάθε επενδυτής έχει την ευχέρεια να κάνει τροποποιήσεις πάνω σε αυτό το πλαίσιο. Εκείνο, όμως, για το οποίο θα ήθελα να ενημερώσω την Αίθουσα είναι ότι οι διαδικασίες σε ό,τι αφορά την προώθηση ανάπτυξης του λιμανιού της Θεσσαλονίκης, βαίνουν σταθερά και με τα χρονοδιαγράμματα τα οποία έχουμε προσδιορίσει.

Θα πω, κύριε Πρόεδρε, στη δευτερομιλία μου κάποια συμπληρωματικά στοιχεία που πρέπει να πω.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, αυτή τη στιγμή έξω από το λιμάνι της πόλης περιμένουν οκτώ πλοία φορτωμένα. Οι πλοιοκτήτες, οι ιδιοκτήτες των πλοίων αυτών φωνάζουν, έχουν ξεσηκωθεί γιατί δεν μπορούν να τα αδειάσουν. Μία γερανογέφυρα εδώ και δεκαπέντε μέρες είναι χαλασμένη και προσπαθούν να την φτιάξουν.

Αν μιλάμε για business plan, αν μιλάμε για master plan, αν αυτό κατατέθηκε τον Απρίλιο, αν ήρθε στο Υπουργείο πριν τρεις μέρες, την πόλη της Θεσσαλονίκης, την περιοχή της Μακεδονίας, λίγο την ενδιαφέρει. Την ενδιαφέρει ποια είναι η πρόθεση του Υπουργείου, ποια είναι η πρόθεση της Κυβέρνησης που εδώ και δύο χρόνια κυβερνάει, που δεν έχει λύσει το θέμα που υπάρχει, όπως θα πρέπει να το λύσει, που δεν έχει προβεί σε μια λύση στο λιμάνι, ένα θέμα που έχει διχάσει ακόμα και την ίδια την πόλη αυτή τη στιγμή που μιλάμε.

Η ερώτηση, κύριε Υπουργέ, ήταν ξεκάθαρη: Θα πρέπει να συγκριθεί η οποιαδήποτε λύση περάσει από την έγκριση της Επιτροπής Σχεδιασμού και Ανάπτυξης Λιμένος με την πρόταση του επενδυτή ιδιώτη; Και σήμερα εσείς δεν θα πρέπει να μας δώσετε ένα χειροπιαστό στοιχείο, κάτι; Δεν θα πρέπει να μας δώσετε ένα χρονοδιάγραμμα μετά από τόσον καιρό που είσαστε στο Υπουργείο; Να θυμίσω, κύριε Υπουργέ, ότι είσαστε από αρχές Νοεμβρίου. Δεν θα πρέπει να έχουμε ένα χρονοδιάγραμμα στα χέρια μας, να ξέρουμε τι θα γίνει με αυτό το λιμάνι;

Ο χρόνος περνάει, κύριε Υπουργέ. Άλλα λιμάνια εξοπλίζονται. Θα χάσει τη γεωστρατηγική του σημασία. Και όχι μόνο θα χάσει τη γεωστρατηγική του σημασία, αλλά θα επέλθει και ο μαρασμός στην πόλη, θα επέλθει και ο μαρασμός σε όλη την κεντρική Μακεδονία.

Εγώ παράκληση κάνω αυτή τη στιγμή, αν μπορείτε να δώσετε ένα χρονοδιάγραμμα ή μια οποιαδήποτε δέσμευση για να επιλυθεί το θέμα του λιμανιού της Θεσσαλονίκης.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις συνοδοί εκπαιδευτικοί από το 68ο Γυμνάσιο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παιδιά, έχετε την ατυχία να είναι η τελευταία επίκαιρη ερώτηση που γίνεται σήμερα προς τον Υπουργό και έτσι δεν θα δείτε τη συνεδρίαση της Βουλής. Θα πάρετε, όμως, μια εικόνα τού πώς λειτουργεί περίπου η Βουλή.

Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε συνάδελφε, νομίζω ότι η προσέγγιση, με την οποία έρχεστε σήμερα εδώ γι’ αυτό το θέμα, δεν είναι ακριβής. Για το λιμάνι έχει ξεκινήσει μια διαδικασία, η οποία δεν έχει καθυστερήσει. Είναι άλλο το master plan που επεξεργάζεται ο Οργανισμός και έχει ανάγκη να περάσει από τις διαδικασίες που προανέφερα και είναι άλλη η διαδικασία που εξελίσσεται. Και εξελίσσεται ομαλά, γιατί ακριβώς η πολιτική ηγεσία του Υπουργείου επεξεργάζεται όλο αυτό το ζήτημα σε συνεννόηση με όλους τους θεσμικούς φορείς της Θεσσαλονίκης.

Όπως ξέρετε και ο δήμος και τα οικονομικά επιμελητήρια και όλοι οι φορείς της πόλης έχουν κατά κάποιον τρόπο θετική σύγκλιση σ’ αυτή τη διαδικασία.

Ήδη αυτή τη στιγμή τα ζητήματα των εργαζομένων, που είναι ένα κρίσιμο ζήτημα και που αφορά όλη αυτή την εξέλιξη, βρίσκονται σ’ έναν διάλογο παραγωγικό. Επίσης, έχουμε προχωρήσει το ζήτημα των συνεννοήσεων και των συμφωνιών σε πολύ καλό επίπεδο. Δεν πρόκειται οι εργαζόμενοι να έχουν χειρότερη -ούτε κατ’ ελάχιστον- μεταχείριση από τη συμφωνία που έγινε στον Πειραιά. Προσπαθούμε να έχουμε ό,τι είναι δυνατόν καλύτερο, γιατί ακριβώς θέλουμε να διασφαλίσουμε και τα συμφέροντα των εργαζομένων.

Η Θεσσαλονίκη, το λιμάνι, κύριε συνάδελφε, για να διασκεδάσω τις ανησυχίες σας, βρίσκεται σε εξαιρετικά θετική πορεία, διότι οι επενδύσεις των 180 εκατομμυρίων, για τις οποίες έχει δεσμευθεί ο Πρωθυπουργός δημόσια και που είναι στοιχείο όλης αυτής της διαδικασίας αξιοποίησης του λιμανιού απαραβίαστο και αδιαπραγμάτευτο, διασφαλίζουν ότι το λιμάνι αυτό, πραγματικά, θα πάρει τον δρόμο που πρέπει να πάρει. Θα είναι ένα λιμάνι μεγάλης αναπτυξιακής δυναμικής στην ευρύτερη περιοχή, θα επιδράσει σε ολόκληρη τη Μακεδονία και, ως εκ τούτου, θα είναι, συνδεόμενο και με τη σιδηροδρομική γραμμή και με την Εγνατία -έργα τα οποία βρίσκονται σε εξέλιξη- ένας πραγματικός οικονομικός κόμβος.

Νομίζω, λοιπόν, ότι σε ένα τέτοιο πνεύμα πρέπει να συνομιλούμε. Αυτή είναι η υπεύθυνη ενημέρωση που μπορώ να σας κάνω. Άλλωστε, σας έχω διαβεβαιώσει ότι το γραφείο μου είναι ανοικτό. Αυτή είναι υποχρέωσή μου απέναντι στους συναδέλφους Βουλευτές, να συνομιλούμε, να ακούμε τις απόψεις, να διορθώνουμε ενδεχομένως και λάθη που κάνουμε, γιατί δεν θεωρούμε ότι κατέχουμε τη μοναδική αλήθεια.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ολοκληρώθηκε η συζήτηση των επικαίρων συζητήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 10.51΄ λύεται η συνεδρίαση για τη Δευτέρα 23 Ιανουαρίου 2017 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**